5.10.2022
RO
Jurnalul Oficial al Uniunii Europene
L 258/9
35.
ia act de faptul că nu există un sistem care să garanteze că deputații care absentează temporar dintr-un motiv justificat, de exemplu în timpul concediului de maternitate sau de paternitate, pot continua să își îndeplinească atribuțiile esențiale; consideră că acest lucru este problematic, deoarece poate avea un impact negativ asupra reprezentării cetățenilor în Parlament; accentuează că există un risc de discriminare a deputaților și a alegătorilor acestora atunci când nu sunt prevăzute astfel de sisteme; subliniază că un vot pentru o deputată în Parlamentul European nu ar trebui să ducă la nereprezentare, care constituie un motiv de îngrijorare, dat fiind faptul că deputații mai tineri, în special femei, și cei care îi votează sunt afectați în mod disproporționat de lipsa unor sisteme de concediu de maternitate și de paternitate în Parlament; reamintește că situația membrilor parlamentelor naționale aflați în aceleași situații diferă de la un stat membru la altul; invită Comisia pentru afaceri constituționale a Parlamentului să ofere soluții fezabile, limitate în timp, pentru ca deputații care sunt absenți din motive justificate să ia cuvântul în cadrul dezbaterilor și să voteze sau să fie înlocuiți temporar, prin revizuirea Regulamentului de procedură al Parlamentului și a legislației electorale europene; reamintește că diurnele rămân legate de prezența fizică în locurile de desfășurare a activității Parlamentului;
36.
salută eforturile Parlamentului, în special angajamentul personal al fostului președinte Sassoli cu privire la acest aspect, de a oferi zilnic mese de solidaritate și adăpost femeilor vulnerabile în cele trei locuri de muncă, conform deciziei Biroului; salută, de asemenea, faptul că aproximativ 65 de conducători auto s-au oferit în mod voluntar să conducă medici, asistente medicale și alte cadre medicale la spital pentru schimburile lor de noapte în primul an al pandemiei de COVID-19;
37.
salută faptul că Parlamentul a distribuit măști textile de față reutilizabile membrilor personalului la începutul pandemiei de COVID-19; observă că a fost necesară purtarea de măști medicale de protecție respiratorie EN14683 sau FFP2 în clădirile Parlamentului, pentru a consolida protecția deputaților și a personalului, precum și pentru a reduce și mai mult eliberarea de particule respiratorii infecțioase;
38.
felicită serviciile Parlamentului pentru decizia lor de a continua facilitarea conferințelor de presă în format hibrid după pandemie, deoarece acest lucru poate facilita informarea jurnaliștilor care nu sunt prezenți la Strasbourg sau la Bruxelles cu privire la afacerile europene; recomandă dezvoltarea în continuare a instalațiilor audiovizuale și de altă natură la Bruxelles, la Strasbourg și în birourile de legătură ale Parlamentului European, inclusiv prin creșterea capacității VoxBox și prin modernizarea sălilor de conferință de presă de la Strasbourg și Bruxelles pentru a le face mai adecvate pentru conferințele de presă în format hibrid;
Amprenta de mediu a operațiunilor Parlamentului 39.
subliniază că Parlamentul trebuie să se afle în avangardă în ceea ce privește adoptarea unor metode de lucru și practici de reuniune mai digitale, mai flexibile și mai eficiente din punct de vedere energetic, învățând din experiențele pandemiei de COVID-19 și valorificând investițiile în tehnologie deja implementate; observă că, la inițiativa fostului președinte Sassoli, grupurile de reflecție specializate pe tema „Regândirea democrației parlamentare – Un Parlament European mai puternic după pandemia de COVID-19” au discutat despre viitorul activității în cadrul Parlamentului în perioada aprilie-iulie 2021 în legătură cu fiecare dintre domeniile lor de acțiune: plen, prerogative parlamentare, comunicare, diplomație externă și organizare internă; ia act de faptul că grupurile de reflecție au prezentat un raport final cu recomandări, a căror aplicare va fi discutată de Birou;
40.
invită Parlamentul să își reevalueze obiectivele aferente sistemului de management de mediu și audit (EMAS) pentru 2023 ținând seama de pandemia de COVID-19; își repetă solicitarea de a modifica actualul plan de reducere a emisiilor de CO2 pentru atingerea unui nivel neutru al emisiilor de dioxid de carbon, utilizând o metodă recunoscută la nivel internațional după validare, de exemplu, un mecanism intern de stabilire a prețului carbonului (ICP), prin care întreprinderile își stabilesc în mod voluntar prețul amprentei de carbon și, prin urmare, fixează o valoare a emisiilor lor de gaze cu efect de seră;
41.
ia act de faptul că trei dintre clădirile Parlamentului din Bruxelles (Martens, Campoamor și creșa Wayenberg) au primit recent o certificare de mediu recunoscută la nivel internațional privind sustenabilitatea, un certificat de excelență BREEAM, care confirmă politica de lungă durată și acțiunile Parlamentului de transformare treptată a portofoliului său imobiliar într-unul exemplar din punctul de vedere al mediului; constată că, în prezent, pe amplasamentul Parlamentului de la Bruxelles, patru clădiri (un sfert din numărul total de clădiri – Spinelli, Campoamor, Arendt, Montoyer-Science) sunt dotate cu panouri fotovoltaice și că aceste instalații reprezintă o suprafață cumulată mai mică de 2 % din suprafața totală a acoperișurilor clădirilor Parlamentului din Bruxelles; ia act de faptul că trei noi instalații fotovoltaice (100 m2 pe clădirea Montoyer 70, 200 m2 pe clădirea Spinelli și 52 m2 de înlocuire a panourilor solare actuale cu panouri fotovoltaice pe clădirea Brandt) vor fi finalizate până la sfârșitul anului 2022 (ceea ce reprezintă o creștere de 64 %, în 2022, a suprafeței totale echipate cu panouri fotovoltaice);